I. VETERINÆRLOVGIVNING

1. 31964 L 0433: Rådets direktiv 64/433/EØF af 26. juni 1964 om sundhedsmæssige betingelser for produktion og afsætning af fersk kød (EFT 121 af 29.7.1964, s. 2012) og senere ændret og konsolideret i EFT L 268 af 29.6.1991, s. 71), senest ændret ved:

- 31995 L 0023: Rådets direktiv 95/23/EF af 22.6.1995 (EFT L 243 af 11.10.1995, s. 7)

31971 L 0118: Rådets direktiv 71/118/EØF af 15. februar 1971 om sundhedsmæssige problemer i forbindelse med produktion og afsætning af fersk fjerkrækød (EFT L 55 af 8.3.1971, s. 23 og senere ændret og ajourført i EFT L 62 af 15.3.1993, s. 6), senest ændret ved:

- 31997 L 0079: Rådets direktiv 97/79/EF af 18.12.1997 (EFT L 24 af 30.1.1998, s. 31).

31977 L 0099: Rådets direktiv 77/99/EØF af 21. december 1976 om sundhedsmæssige problemer i forbindelse med produktion og markedsføring af kødprodukter og visse produkter af animalsk oprindelse (EFT L 26 af 31.1.1977, s. 85, og senere ændret og ajourført i EFT L 57 af 2.3.1992, s. 4), senest ændret ved:

- 31997 L 0076: Rådets direktiv 97/76/EF af 16.12.1997 (EFT L 10 af 16.1.1998, s. 25).

31991 L 0493: Rådets direktiv 91/493/EØF af 22. juli 1991 om sundhedsmæssige betingelser for produktion og afsætning af fiskerivarer (EFT L 268 af 24.9.1991, s. 15), senest ændret ved:

- 31997 L 0079: Rådets direktiv 97/79/EF af 18.12.1997 (EFT L 24 af 30.1.1998, s. 31).

31992 L 0046: Rådets direktiv 92/46/EØF af 16. juni 1992 om sundhedsbestemmelser for produktion og afsætning af rå mælk, varmebehandlet mælk og mælkebaserede produkter (EFT L 268 af 14.9.1992, s. 1), senest ændret ved:

- 31996 L 0023: Rådets direktiv 96/23/EF af 29.4.1996 (EFT L 125 af 23.5.1996, s. 10).

31994 L 0065: Rådets direktiv 94/65/EF af 14. december 1994 om krav til fremstilling og afsætning af hakket kød og tilberedt kød (EFT L 368 af 31.12.1994, s. 10).

a) De strukturelle krav, der er fastlagt i bilag I til direktiv 64/433/EØF, i bilag I til direktiv 71/118/EØF, i bilag A og B til direktiv 77/99/EØF og i bilag I til direktiv 94/65/EF, gælder ikke for de virksomheder i Polen, der opregnes i tillæg B til dette bilag indtil den 31. december 2007, og de strukturelle krav, der er fastlagt i bilag B til direktiv 92/46/EØF og i bilaget til direktiv 91/493/EØF, gælder ikke for virksomheder i Polen, der opregnes i tillæg B til dette bilag indtil den 31. december 2006 på nedennævnte betingelser.

b) Så længe de virksomheder, der er nævnt i litra a) ovenfor, er omfattet af bestemmelserne i dette litra, må produkter, der hidrører fra disse virksomheder, kun markedsføres på hjemmemarkedet eller anvendes til yderligere forarbejdning i virksomheder i Polen, der også er omfattet af bestemmelserne i litra a), uanset tidspunktet for markedsføringen. Disse produkter skal være forsynet med et særligt sundhedsmærke.

Med hensyn til fersk fisk og tilvirkede eller forarbejdede fiskeriprodukter må disse kun markedsføres på hjemmemarkedet eller håndteres eller videreforarbejdes på samme virksomhed, uanset tidspunktet for markedsføringen. Fersk fisk og tilvirkede eller forarbejdede fiskeriprodukter skal indpakkes og/eller emballeres i salgspakninger og forsynes med et særligt identifikationsmærke. Fersk uindpakket fisk må ikke markedsføres bortset fra direkte til den endelige forbruger inden for den poviat, hvor fiskeforarbejdningsvirksomheden er beliggende. I så fald skal beholdere med fisk i transit til markedsføringsstedet være forsynet med ovennævnte særlige identifikationsmærke.

Første afsnit gælder også for alle produkter, der hidrører fra integrerede kødvirksomheder, hvor en del af virksomheden er omfattet af bestemmelserne i litra a). De mejerivirksomheder, der er anført i tillæg B til dette bilag, kan modtage leverancer af rå mælk, der ikke er i overensstemmelse med bilag A, kapitel IV, afsnit A, nr. 1, i direktiv 92/46/EØF, eller som kommer fra malkekvægsbedrifter, der ikke er i overensstemmelse med bilag A, kapitel II, i dette direktiv under forudsætning af, at disse bedrifter er anført på en liste, som de polske myndigheder fører henblik herpå.

c) De 56 mejerivirksomheder, der er anført i tillæg B til dette bilag må forarbejde mælk, der opfylder EU-kravene, og mælk, der ikke gør det, på separate produktionslinjer. Denne tilladelse gives for mejerivirksomheder, indtil

- 30. juni 2005 for de 29 virksomheder, der er opført i del I

- 31. december 2005 for de 14 virksomheder, der er opført i del II

- 31. december 2006 for de 13 virksomheder, der er opført i del III.

I forbindelse hermed forstås der ved mælk, som ikke opfylder EU-kravene, leverancer af rå mælk, der ikke er i overensstemmelse med bilag A, kapitel IV, afsnit A, nr. 1, i direktiv 92/46/EØF, eller som kommer fra malkekvægsbedrifter, der ikke er i overensstemmelse med bilag A, kapitel II, i dette direktiv under forudsætning af, at disse bedrifter er anført på en liste, som de polske myndigheder fører henblik herpå.

Sådanne virksomheder skal fuldt ud opfylde EU-krav til virksomheder, herunder gennemførelsen af HACCP-systemet (omhandlet i artikel 14 i direktiv 92/46/EØF [20] og skal vise, at de er i stand til fuldt ud at opfylde følgende betingelser, herunder udpegning af relevante produktionslinjer:

- træffe de nødvendige foranstaltninger for at muliggøre korrekt overholdelse af interne procedurer for adskillelse af mælk, lige fra indsamlingen til den endelige produktstadium, herunder ruter for mælkeindsamling, separat lagring og behandling af mælk, der opfylder EU-kravene, og mælk, der ikke gør det, særlig pakning og mærkning af produkter baseret på mælk, der ikke opfylder EU-kravene samt separat lagring af sådanne produkter,

- indføre en procedure, der sikrer, at råvarerne kan spores, herunder den nødvendige dokumentation for produktbevægelserne, og at der kan redegøres for produkter, så råvarer, der opfylder kravene, og råvarer, der ikke gør det, kan afstemmes med de producerede produktkategorier.

- sikre, at al rå mælk udsættes for varmebehandling ved en temperatur på mindst 71,7 °C i 15 sekunder, og

- træffe alle hensigtsmæssige foranstaltninger for at sikre, at sundhedsmærkerne ikke anvendes ulovligt.

De polske myndigheder skal

- sikre, at lederen eller bestyreren for hver af de berørte virksomheder træffer de nødvendige foranstaltninger for at muliggøre korrekt overholdelse af interne procedurer for adskillelse af mælk

- gennemføre tests og uanmeldte kontrolbesøg for så vidt angår overholdelse af kravene vedrørende adskillelsen af mælken, og

- gennemføre tests på godkendte laboratorier på alle råvarer og færdigprodukter for at efterprøve, om de opfylder kravene i bilag C til direktiv 92/46/EØF, herunder mikrobiologiske kriterier for mælkebaserede produkter.

Mælk og/eller mælkebaserede produkter fra separate produktionslinjer, der forarbejder rå mælk, der ikke opfylder kravene, i EU-godkendte mælkeforarbejdningsvirksomheder må kun sælges på hjemmemarkedet uanset markedsføringsdato. Hvis den forarbejdes yderligere, må mælken og/eller de mælkebaserede produkter ikke blandes med mælk eller mælkebaserede produkter, der opfylder EU-kravene, eller få adgang til nogen anden virksomhed, der ikke er underlagt overgangsforanstaltninger. Disse produkter skal mærkes med et særligt sundhedsmærke, uanset markedsføringsdato.

Der kan kun ydes støtte til mælk og mælkeprodukter, der produceres i Polen i overensstemmelse med ovenstående bestemmelser, i henhold til afsnit I, kapitel II og III, bortset fra artikel 11, samt afsnit II i Rådets forordning (EF) nr. 1255/1999, hvis de er mærket med det ovale sundhedsmærke, der er omhandlet i bilag C, kapitel IV, A, i Rådets direktiv 92/46/EØF.

d) Polen skal sikre gradvis overensstemmelse med de strukturelle krav, der er omhandlet i litra a), i overensstemmelse med de frister for at udbedre de eksisterende mangler, der er fastsat i tillæg B til dette bilag. De polske myndigheder skal til stadighed overvåge gennemførelsen af virksomhedernes officielt godkendte udviklingsplaner på grundlag af ensartede kriterier. Polen sikrer, at kun de kødvirksomheder, der fuldt ud opfylder disse krav inden den 31. december 2007, og kun de mælke- og fiskeforarbejdningsvirksomheder, der fuldt ud opfylder kravene inden den 31. december 2006, kan fortsætte deres virksomhed efter disse datoer. Polen forelægger Kommissionen årlige rapporter om de fremskridt, der er gjort i de enkelte virksomheder på listen i tillæg B til dette bilag, herunder en liste over de virksomheder, der har gennemført udviklingsplaner i løbet af det pågældende år. For så vidt angår mejerivirksomheder omhandlet i litra c), skal der aflægges rapport hver sjette måned begyndende i november 2004.

e) Kommissionen kan ajourføre tillæg B til dette bilag, som er omhandlet i litra a) og c), inden tiltrædelsen og frem til udgangen af overgangsperioden. Den kan i den sammenhæng i begrænset omfang tilføje individuelle virksomheder, der er nævnt i litra a) eller slette individuelle virksomheder, der er nævnt i litra a) og c), på baggrund af de fremskridt, der er gjort med udbedringen af de eksisterende mangler, resultaterne af overvågningsprocessen og den aftalte gradvise reduktion af mælkeforarbejdende virksomheder med tilladelse til at forarbejde mælk, der opfylder EU-kravene, og mælk, der ikke gør det, som anført i litra c).

De nærmere gennemførelsesregler for at sikre, at ovennævnte overgangsordning kommer til at fungere efter hensigten, vedtages i overensstemmelse med artikel 16 i direktiv 64/433/EØF, artikel 21 i direktiv 71/118/EØF, artikel 20 i direktiv 77/99/EØF, artikel 15 i direktiv 91/493/EØF, artikel 31 i direktiv 92/46/EØF og artikel 20 i direktiv 94/65/EF.

2. 31999 L 0074: Rådets direktiv 1999/74/EF af 19. juli 1999 om mindstekrav til beskyttelse af æglæggende høner (EFT L 203 af 3.8.1999, s. 53).

Indtil den 31. december 2009 kan de 44 virksomheder i Polen, der er opregnet i tillæg C til dette bilag, fortsat gøre brug af bure, der ikke overholder minimumskravene i artikel 5, stk. 1, nr. 4, og artikel 5, stk. 1, nr. 5, i direktiv 1999/74/EF for mindre konstruktionselementer (kun højde og hældning), under forudsætning af, at de eksisterende bure er mindst 36 cm høje over mindst 65 % af burarealet og ingen steder lavere end 33 cm, samt at gulvets hældning ikke overskrider 16 % og blev taget i brug inden 2000.

[20] Rådets direktiv 92/46/EF om sundhedsbestemmelser for produktion og afsætning af rå mælk, varmebehandlet mælk og mælkebaserede produkter (EFT L 268 af 14.9.1992, s. 1). Senest ændret ved Rådets direktiv 94/71/EF (EFT L 368 af 31.12.1994, s. 33).

--------------------------------------------------